Papersnake/gushiwen huggingface dataset:
题望喜驿黄夷仲诗后
李新（宋代）

杜宇啼愁连谷暗，嘉陵流恨接天长。
路人要见行人喜，看取眉间一点黄。
早发
罗邺（唐代）

一点灯残鲁酒醒，已携孤剑事离程。
愁看飞雪闻鸡唱，独向长空背雁行。
白草近关微有路，浊河连底冻无声。
此中来往本迢递，况是驱羸客塞城。
次韵山庄杂咏十首 其四 自闲
周密（宋代）

子牟魏阙心，身在江湖外。安知山林隐，不若居廛大。

心苟无所羁，居然谢尘械。莞然碧山笑，赘甚愚溪对。

无处写闲情，意与云俱在。
闺思
施枢（宋代）

帘底临鸾惜岁华，鬓云慵掠宝钗斜。
落梅香断无消息，一树春风属杏花。
重题湖上
史尧弼（宋代）

林端落照尽，湖上远风清。
水榭芝兰室，仙舟鱼鸟情。
人琴何寂寞，烟月足平生。
一泛钓璜处，再吟锵玉声。
偈颂一百一十七首 其三十二
释绍昙（宋代）

太阿久瘗丰城剑，才遇张华便发光。积世冤雠都扫却，蛰龙银匣袭珍藏。
寿林仲乔尊人
罗子衎（宋代）

过了元宵八日间，琴堂歌舞献慈颜。
七闽山水须眉秀，三楚云烟杖履闲。
痴绝不妨公事了，欢浓莫于酒杯悭。
明年今日迎新霈，锦轴荣封鬓未斑。
故蕲州玉刑部阁老挽歌五首
杨亿（宋代）

东观未绝笔，西垣俄解龟。
罢裁青纸诏，重入白云司。
流落成三黜，聊翩换一麾。
黄罔与滁上，应立去思碑。
山堂偶书
唐询（宋代）

在处烟云早晚生，自疑呼吸气皆灵。
十年梦寐江山裹，今见江山入户庭。
啄木鸟二首
魏野（宋代）

爪利嘴还刚，残阳啄更忙。
千林蠹如尽，一腹馁何妨。
形小过槐陌，声高近草堂。
岂同闲燕雀，唯解占雕梁。
次韵张敏叔画桃梅二首 其二
释德洪（宋代）

玉骨冰姿过眼空，却烦摹刻倩诗工。暗香错莫知谁写，多谢黄昏一阵风。
过从叔猥园
郭岩（宋代）

风流吾大阮，嘉遁狎鸥盟。
筑得野亭旷，到来云水清。
斜林收橡实，泾水给茶铛。
翻笑支公拙，买山空得名。
雪窦山
沈辽（宋代）

世路衮衮何年休，青山白云且淹留。千寻飞雪下岩窦，落日洗耳前溪头。
梅花清梦辞与贝廷琚博士同赋
徐贲（元代）

愁云淡淡摇碧空，琐窗虚掩闲微风。芳魂欲迷疏影乱，满庭细月香溟濛。

夜景沉沉春漠漠，翠禽啼春春不觉。水涩铜龙漏转迟，霜华暗妒青绫薄。

恼情横玉泣小鸾，画屏残照围素寒。起来重觅旧游处，晓烟十二空栏干。
阁试晚出左掖
李学一（明代）

圣世需材急，台垣校艺频。才无司马富，学愧董生醇。

雕斲勤宗匠，疏慵叹此身。试归经左掖，栖鹤下城闉。
盐角儿
欧阳修（宋代）

人生最苦，少年不得，鸳帏相守。西风时节，那堪话别，双蛾频皱。

西消魂，重回首。奈心儿里、彼此皆有。后时我、两个相见，管取一双清瘦。
梅花寄所亲
李建勋（唐代）

一气才新物未知，每惭青律与先吹。雪霜迷素犹嫌早，

桃杏虽红且后时。云鬓自黏飘处粉，玉鞭谁指出墙枝。

老夫多病无风味，只向尊前咏旧诗。
酬张符台秋夜直阁见寄
李时行（明代）

禁苑含香入，高秋复道平。疏星移凤阙，明月映龙城。

夜半闻天语，风前迟漏声。思君在霄汉，清梦隔蓬瀛。
钱塘江潮
释文珦（宋代）

初闻万马声，渐觉似长城。远自三山起，高连两岸平。

淩风添怒势，映日作虚明。若是吴胥魄，如何渡越兵。
咏菊二首
王安石（宋代）

院落秋深数菊丛，缘花错莫两三蜂。
蜜房岁晚能多少，酒盏重阳自不供。
初夏偶书
张栻（宋代）

江潭四月熟梅天，顷刻阴晴递变迁。
扫地焚香清画水，一窗修竹正森然。
白秋海棠
尤怡（清代）

谁将清泪洒幽墀，散作瑶华别有姿。最是玉人肠断后，淡妆无语背人时。
西江月·月里金乌报晓
尹志平（元代）

月里金乌报晓，日中玉兔方眠。谁知万法倒颠颠。此理非深非谁。认得元初这个，须明无事真禅。人人有分性周圆，只为使他不转。
翻书见舍弟去年自寿归郓道中诗怅然怀想久不作诗因集句为答用渭城体可歌也 其二
刘跂（宋代）

青春白日坐消难，须著人间比梦间。八公山下清淮水，明月何时照我还。
余将卜居水东先以诗寄吴令
李光（宋代）

茅斋背郭面孱颜，已有幽人约往还。学道远寻岣嵝令，卜居长往荔支湾。

窗间山色红尘远，竹外棋声白昼闲。静扫风轩同宴坐，柴扉应为夜留关。
风雨
陆游（宋代）

残暑时当尽，清风势自回。
重云韫日月，大雨挟风雷。
老树不自保，毇巢吁可哀！却愁新雁到，暮境更禁催！
点绛唇 其三
张元干（宋代）

春晓轻雷，采蘋洲上清明雨。乱云遮树。暗澹江村路。

今夜归舟，绿润红香处。遥山暮。画楼何许。唤取潮回去。
准诏言事上皇
欧阳修（宋代）

月日，巨修谨昧死再拜上皇于皇帝陛下。臣近准诏皇，许臣上皇言事。臣学识愚浅，不能广引深远，以明治乱之原，谨采当今急务，条为三弊、五事，以应诏皇所求，伏惟陛下裁择。

臣闻自古王者之治天下，虽有忧勤之心而不知致治之要，则心愈劳而事愈乖；虽有纳谏之明而无力行之果断，则言愈多而听愈惑。故为人君者，以细务而责人，专大事而独断，此致治之要术也；纳一言而可用，虽众说不得以沮之，此力行之果断也。知此二者，天下无难治矣。

伏见国家自大兵一动，中外骚然，陛下思社稷之安危，念兵民之疲弊，四五年来，圣心忧劳，可谓至矣。然而兵日益老，贼日益强，并九州之力讨一西戎小者，尚无一人敢前，今又北戎大者违盟而动，其将何以御之？从来所患者夷狄，今夷狄叛矣；所恶者盗贼，今盗贼起矣；所忧者水旱，今水旱作矣；所赖者民力，今民力困矣；所须者财用，今财用乏矣。陛下之心，日忧于一日；天下之势，岁危于一岁。此臣所谓用心虽劳，不知求致治之要者也。近年朝廷开发言路，献计之士不下数千，然而事绪转多，枝梧不暇。从前所采，众议纷坛，至于临事，谁策可用？此臣所谓听言虽多，不如力行之果断者也。
导引·明明道祖
佚名（宋代）

明明道祖，金阙冠仙真。清禁降飙轮。遥源始悟垂鸿庆，亿兆耸群伦。虔崇徽号盛仪陈。宝册奉良辰。邦家亿载蒙繁祉，圣寿保无垠。
题纸袄
释怀深（宋代）

新成纸袄著彭亨，掉臂何妨雪里行。我既不怜人不爱，世间从此免相争。
霞绮
郭廙（明代）

东望扶桑拂曙红，参差罅影五云同。千寻濯水流文采，一片经天赖化工。

气绕赤城红树合，光涵银浦锦屏空。何当收拾成佳制，会见莱衣戏晓风。
谢冯亚惠鹤
魏野（宋代）

慇勤亲惠鹤，迢递自江濆。情性浑如我，精神酷似君。

舞思同座看，唳想隔城闻。从此添诗景，为题好共分。
匡人一首
刘克庄（宋代）

匡人不识夫子，往往发其笥中。
但有深衣古履，元无宝玉大弓。
独坐
邹浩（宋代）

庭下芝兰秀，堂中简策清。都缘无嗜好，不是近声名。
句
韩宗彦（宋代）

凝峰画幡转，交锻彩支繁。
和司徒侍中清明会压沙寺诗
强至（宋代）

野寺寻芳二月残，弄晴幽鸟自关关。
堤沙压雨迎金勒，旆绣翻风蔽玉颜。
翠幄饮张花雪底，彩舟归漾水天间。
五年贪恋行春乐，不觉移文笑北山。
九日寄昌龄弟 其十四
王十朋（宋代）

节物岂不好，吾家何太贪。一尊聊尔寄，重意愧先人。
寄陈藏一
施枢（宋代）

万人如海亦纷纭，还着江湖有限身。
题叶恨深波影远，嚼花吟苦月痕新。
羡君朝市情俱薄，笑我山林趣未真。
名胜搜罗能尽否，细论何日许相亲。
和思道招晦甫
吕陶（宋代）

相亲未多时，相别已旬日。诗筒须奉招，棋手欲求敌。

三春有馀閒，一醉安足惜。此乐真无涯，交情重金石。
悯忠祠别门人张别驾仁夫
尹台（明代）

十载孤踪隔禁扉，三秋重与故人违。君才尚滞黄龙塞，我梦先人白鸟矶。

红叶尽教飘客路，缁尘肯使化征衣。平生意气惟张竦，愿以经书共载归。
同张以道出游近郊成古诗十六韵
张镃（宋代）

今辰天宇佳，风光宛如春。
园庐岂不乐，景熟兴未伸。
与客策蹇驴，城东访幽人。
幽人本非约，意往随清真。
市小度啁哳，秋郊迥无尘。
枫林缬居前，蔬畦翠横陈。
烟浓山愈淡，徐步望更新。
田翁出荆扉，笑揖似所亲。
坐对俱不疑，一榻三乌巾。
胸中绝城堑，眼界空越秦。
纷纷痴浊世，等别生颦嗔。
青旗正飘摇，小店恰与隣。
相邀开缥翁，检梨共珍醇。
悠然会陶然，此适属隐沦。
我家幸匪远，要办来常频。
平桥指归途，野啭依丛筠。
高阳台 天涯岁暮风雪萧然，浅醉沈吟，惘然有作。
严既澄（清代）

依枕新酲，明檐薄雪，隔帘鸦噪黄昏。听罢风声，相怜砌玉阶银。

岁残略动芳菲意，怕愁人枯梦难春。向梁园阁笔低徊，未赋先颦。

飘零应怨天心误，便不亏凝曜，已落缁尘。依据都无，风华一霎难真。

明朝莫便潺湲去，怯高楼听雨悽魂。负清宵相伴凉蟾，谁共呼尊。
过彭蠡湖七首 其三
黄淳耀（明代）

牛背饥乌立，槎头戏鱮跳。投竿惊欲乱，丸饮啄还骄。

白处拳饥鹭，青边掣怒雕。无心成搏击，偷眼避风飙。
北还登汉阳北原题临川驿
柳宗元（唐代）

驱车方向阙，回首一临川。多垒非余耻，无谋终自怜。

乱松知野寺，馀雪记山田。惆怅樵渔事，今还又落然。
成父居于普宁寺钟楼之下辟以为斋旧名坎止近易榜曰发深省衡州舅氏书之仆为赋四小诗以发深省斋为韵 其一
赵蕃（宋代）

瓦砾何所知，说法犹咄咄。况此空洞中，孰能无启发。
上卢少卿觅千文
贯休（唐代）

荆山有美玉，含华尚炳烂。堪为圣君玺，堪为圣君案。

草木润不凋，烟霞覆不散。野人到山下，仰视星辰畔。

倘或如栗黄，保之上霄汉。
次韵和孔周翰侍郎洪州绝句十首 其十
郭祥正（宋代）

东湖入望晚波平，蒲叶圆荷各自青。不用更寻徐孺宅，编茅支竹一碑亭。
过水南甚早
赵蕃（宋代）

夜雨晓仅止，前山云未收。
陂田飞宿鹭，社木唤晴鸠。
云里浮图级，滩边贾客舟。
故知山可住，不觉利能谋。
青玉案 其四 次贺方回韵
杨无咎（宋代）

五云楼阁蓬瀛路。空相望、无由去。弱水渺茫谁可渡。

君家徐福，荡舟寻访，却是曾知处。

群仙应问来何暮。说与荣归锦封句。句里丁宁天已许。

要教强健，召还廊庙，永作商岩雨。
次韵杜仲观二绝
黄庭坚（宋代）

短舞朱裙惬醉看，惜公官守隔江干。
遥怜得句无人赏，走马城东觅道安。
夜雨独觉
曹勋（宋代）

枕上还乡枕上回，更更点点把人催。
雨将苔砌滴到晓，风拣荻帘疏处来。
每到凋年每多感，不教睡眼不曾开。
来宵我识华胥路，莫近茶瓯近酒杯。
偶仿倪瓒乔林诡石并题以句
弘历（清代）

有树槎枒有石嶙，高低不约任天真。疏皴朅仿无多子，却忆吴淞江畔人。
题壁
钱氏（宋代）

落日西风照楚关，断魂残魄吊衰颜。
自从鸿鹄分飞后，无复鸳衰并枕间。
腕玉瘦宽金缕袖，鬓蝉慵掠翠云鬟。
秋天冬暮风雪寒，对镜懒把金蝉簇。
梦魂夜夜到君边，觉来寂寞鸳衾独。
此时行坐闲纱窗，忍泪含情眉黛蹙。
古人惜别日三秋，不知君去几多宿。
山高水阔三千里，名利使人复尔耳。
昔年曾拨伯牙弦，未遇知音莫怨天。
去年又奏相如赋，汉殿依前还不遇。
时人不知双字讹，平川倏忽风波起。
当时南宫报罢音，教妾沉吟杵中心。
为君滴下红粉泪，红罗帐裹湿鸳衾。
愤愤调琴蝉鹊噪，默默吟诗怨桂林。
千调万拨不成曲，争奈胸中气相掬。
千思万想不成诗，心如死灰谁得知。
料得君心当此际，事国繁华闲田地。
朝朝暮暮望君归，日在东隅月在西。
碧落翩翩飞雁过，青山切切子规啼。
望尽一月复一月，一见音容寸肠结。
又闻君自河东来，夜夜不教红烛灭。
鸡鸣石唳侧耳听，寂寂不闻车马音。
自此知君无定止，一片情怀冷如水。
既地黄耳寄家书，也合随时寄雁鱼。
日月逡巡又一年，何事归期竟杳然。
鲛绡裛遍相思泪，眉黛无心画远山。
失调名（答外）
花仲胤（宋代）

奴启情人勿见罪。闲将小书作尹字。情人不解其中意。问伊间别几多时。身边少个人儿。
橙二首 其一
吕本中（宋代）

西风吹雁欲斜行，小槛寒花却未香。将谓诸公频载酒，枉留橙菊十分黄。
去春劝耕云际移植海棠曾留小诗今岁困于多事
吴芾（宋代）

去年劝相到云根，满树花光欲照人。
料得今年花更好，无端风雨阻行春。
瑞岩仰老见和复酬前韵七首
曹勋（宋代）

云英两凤跨烟扉，收尽诗才坐翠微。
相国题评为携挈，一方莲社似公稀。
寒食与木虚登屴崱峰遂饯公衡
郑善夫（明代）

绝顶天风云乱飞，海门高浪近春衣。
霸图王气东南尽，尧韭秦花天汉稀。
此地赏心唯汝共，万方愁目欲何依。
要知寒食山中意，萍叶江湖几是非。
夜过沧州
孙谔（清代）

长河日暮乱烟浮， 红叶萧萧两岸秋。
夜半不知行远近， 一船明月过沧州。
浣溪沙·楼角初消一缕霞
贺铸（宋代）

楼角初消一缕霞，淡黄杨柳暗栖鸦，玉人和月摘梅花。
笑捻粉栖归洞户，更垂帘幕护窗纱，东风寒似夜来些。
过明田寺会杨李二生於碧玉三首
胡寅（宋代）

已宅连延紫盖椒，寻山依旧不辞遥。
借床未暇桑三宿，解饭还须水一瓢。
风外野云俱淡荡，雨余秋气亦萧条。
故人适有登高约，又拄枯藤过野桥。
偈五首 其一
释悟真（宋代）

师子儿哮吼，龙马驹絙跳。古佛镜中明，三山孤月皎。
愁闺照镜诗
萧纲（南北朝）

别来憔悴久，他人怪容色。只有匣中镜，还持自相识。
玉城十景为侍御泾邑叶公赋 其二 天柱凌空
胡应麟（明代）

一柱凌空不记年，嵯峨秋色敬亭前。虚疑玉笋排云上，自是金茎浥露悬。
和双溪三首
曹勋（宋代）

从来野性自由身，正欲山行不乱群。
小筑与君今不远，松萝只隔一山云。
拟宋之问春日剪綵花应制
梅尧臣（宋代）

上林花未有，中禁綵先成。叶逐剪刀出，蕊从妆粉生。

红繁内人手，香染侍臣缨。不是将春竞，天心重发荣。
幽栖
陆游（宋代）

何处是幽栖？城南路少西。
杨花穿户入，燕子避帘低。
棋局聊相对，茶炉亦自携。
溪头云易合，晚雨又成泥。
次韵自虚堂
释德洪（宋代）

从来鲍靓有仙风，脑满方知气自冲。万事收藏微笑里，十虚俱自一尘中。

乾城不碍丹青色，天女何殊大小空。满地落花春寂寂，岸巾时倚曲栏东。
题牛背醉归图 其二
黄镇成（元代）

岁久携家住白云，春风行乐任天真。颓然醉貌衣冠古，应是鹿门山下人。
戏促二幕客
孔平仲（宋代）

寄语红莲幕，当歌金缕衣。探春曾有约，今日已春归。
投周益公三首
王阮（宋代）

洛中九老后，林下一人闲。
藓篆易钟鼎，泉声先佩环。
禅从此水定，诗挽正风还。
却为午桥惜，惜无螺浦山。
古别离
张玉娘（宋代）

把酒上河梁，送君灞陵道。去去不复返，古道生秋草。

迢递山河不，缥缈音书杳。愁结雨冥冥，情深天浩浩。

人云松菊荒，不言桃李好。澹泊罗衣裳，容颜萎枯槁。

不见镜中人，愁向镜中老。
送赵侯思恭
刘跂（宋代）

西城冠盖日初曛，南浦笙歌夜向晨。何许烟波千顷隔，尔来霜月一钩新。

名花只许平泉有，开宴谁如北海频。我亦尊前旧时客，独将衰白卧漳滨。
诗一首
吴则礼（宋代）

枫叶芦花满钓船，水风清处枕琴眠。
觉来失却潇湘月，却问青山觅酒钱。
客有言长沙军变向伯恭能弹治规画甚伟适得伯恭书亦道其事作韵语以寄之
李纲（宋代）

长沙舞袖仅可旋，今作巨镇湖湘边。骄兵夜探赤白丸，乘间窃发将啸翾。

不知向子有老拳，缚束健卒秖数言。翩如鸟雀擒鹰鹯，奸腰凶领污龙泉。

弹压一境敢复喧，稚耋鼓舞喜欲颠。

归哺其饴甘晏眠，众服壮略称无前。我归自南得之传，颇欣祖生先着鞭。

何不付与大将权，旌旗缤纷指云燕。一鼓士气如突烟，黠虏破胆心少悛。

洒扫海内清戈鋋，使我衰病安庐田。
新城
许宏（唐代）

高筑坚城壁垒开，海门横亘锁阳台。三军金鼓临江震，万舳旌旗捲前回。

雉堞霜寒留月苦，妖氛胆落久心灰。于今屈指安澜日，深荷百年圣泽培。
白沙闸西舣舟亭下二首
张耒（宋代）

客恨如云冉冉，风光似水迢迢。
回首十年旧事，令人泪尽魂消。
答傅木虚卜居西湖
田顼（明代）

荇藻绿不歇，芳湖秋可怜。
天低四野树，日落万山烟。
朗月虚苓榻，疏花明钓船。
时闻有过翼，遥寄卜居篇。
次韵
方岳（宋代）

书册元非幕府才，江山牵率老夫来。
略分秋色归吟卷，又误春蓑下钓台。
有意及时常轗轲，无心於物莫惊猜。
幽居亦有穷生活，麦陇蔬畦手自栽。
酬姚世昌千户见赠之作
童轩（明代）

多君志慕玉门关，誓策奇勋万里还。马援自知才可试，冯唐谁里老犹闲。

好风细拂青油幕，明月光摇宝剑环。应笑麒麟千载后，几人名姓画图间。
归城中再用前韵
邵雍（宋代）

乘兴龙山访尽幽，恰如人在画图游。
恨无美酒酬佳景，正欲留时不得留。
次韵周提刑出邓鄙五首
饶节（宋代）

招提夜宿竹连村，似对诸郎孤竹君。独倚胡床人静后，总将尘事付浮云。
九华山 其一
王十朋（宋代）

九芙蓉自九天来，太史南游山未开。仙境曾经谪仙眼，佳名杰句两崔嵬。
花山魏公园
李公异（宋代）

当年花草径，满目旧林亭。
无复东山妓，空门苔藓青。
赐浙江学政雷鋐
弘历（清代）

衡文慎辨伪兮真，两浙吴山近八闽。为汝便因养老母，即斯推可教都人。

晷膏良苦毋骄贵，藜藿曾甘莫忘贫。伫见宾兴皆硕彦，近名宜戒致谆谆。
澹山岩二首 其一
钱伯言（宋代）

老眼遍四方，兹焉真鲜俪。室圜悬磬如，天侧偃盖似。

谁移巨蟒宅，孰受祖龙使。祗同澹竹名，佳哉亦少味。
郴江百咏并序·苏仙祠
阮阅（宋代）

羽节云旌事已空，旧庵今在最高峰。
拂坛不见当时竹，系马犹存旧日松。
明妃
王嗣晖（清代）

雁声催向玉门关，一曲琵琶马上閒。回首汉宫三十六，独留明月照朱颜。
和钱之道
李廌（宋代）

仲尼圣之时，岂蔽不恭隘。
知命识大忧，嗣世宅已坏。
不阅父母识，遑及为蒯瞶。
依仁罕言利，执礼不语怪。
污墁泥中辙，脂牵速遄迈。
难乎其有恒，取善仅餔馈。
苟非言抑扬，大道或几卖。
峡有食象蛇，常苦蝼蚁嘬。
昭昭神禹功，凿水疏九派。
刊随神明疲，新水螭蜃快。
志士每丧元，时靡可究届。
方具免牍走笔次竹溪中书韵
刘克庄（宋代）

不知捷径在终南，应是癯儒骨相凡。
马负遥瞻隔河洛，牛车蚤已出殽函。
自怜鬓雪今垂领，岂料条冰晚入衔。
望见蓬莱吾足矣，逆风不虑更吹帆。
龙凤洲 其二
陆深（明代）

胡家女嫁朱家妇，复向朱家作贤母。妇贞母慈两无负，冰玉飞声荼茹口。
春晚有感
朱继芳（宋代）

坐对吴山酒，闲同越客吟。
月明人渡浅，花暗鸟啼深。
往事空流水，还丹未化金。
不堪春又晚，惆怅百年心。
代秦干上刑部张尚书
杨冠卿（宋代）

平生报国剑铓寒，万里漂流困一箪。
贫剧方思毛义檄，归来却戴楚囚冠。
解骖旧事无人继，恸哭穷涂祗自叹。
倚伏循环知有待，春回寒谷在毫端。
少永少云二弟对弈
丁世昌（宋代）

平处须忘险，危时好计安。
兴亡关一著，慎勿等閒看。
赠五祖山净老
王之道（宋代）

欲知祖意路堂堂，满目湖山自放光。
林涌乱云迎马足，峰回荒放上羊肠。
心花肯逐春同老，法雨何妨岁用康。
试向樵夫问端的，白莲生处是吾乡。
塔山和徐道晖壁间韵
薛师石（宋代）

寺在一山顶，江分两岸田。
凭何发诗兴，题字古廊边。
近地今埋骨，閒人亦助钱。
昨宵留宿意，不忍上归船。
瑞鹧鸪
吕胜己（宋代）

几时芟棘翦蒿蓬。付我天然地一弓。乔木茂林森耸耸，遥岑叠嶂碧重重。

水心台榭超尘表，楼上乾坤跨域中。黄鹤巴陵千古事，那知不是此衰翁。
朝回仙
徐积（宋代）

匆匆朝罢九重天，便按蓬莱御紫烟。趁得蟠桃花下宴，鼓箫诸部约三千。
库尔勒道中二首 其一
严金清（清代）

何必封侯拥旌旄，遨游万里亦称豪。道逢博望应相讶，身比苏卿分外劳。

雪水满肥渠苜蓿，熏风四月长葡萄。边庭无事三军静，铁笛横吹寒月高。
从弟某折并蒂石榴花簪予冠侧请作诗 其一
屈大均（明代）

枝枝露滴紫金盘，千叶葳蕤胜合欢。花萼同心兄弟似，殷勤簪向御风冠。
送曹弘道吴
张璧（明代）

螺女江头春水长，年年送客折垂杨。
多愁怕送东吴客，只为东吴是故乡。
舟过安仁五首
杨万里（宋代）

渭川千顷在诗胸，不管屠羊肆里空。
蹈破菜园妨底事，莫教蹈到竹园中。
赠并固舍人 其一
释道潜（宋代）

文章炜烨动当时，隽乂虽多不并驰。解激颓波旋往古，独怜夫并抱青规。

山川淑气真能感，宇宙雄名岂浪垂。未信长途老天马，行看蹴踏上瑶池。
送郎四补阙东归
钱起（唐代）

无事共干世，多时废隐沦。相看恋簪组，不觉老风尘。

劝酒怜今别，伤心倍去春。徒言树萱草，何处慰离人。
又和倒韵
韦骧（宋代）

匿疵真有德，值物不偏恩。细或穿幽隙，悠然被广原。

皑皑均旦暮，浩浩壹乾坤。凛冽添寒气，苍茫返混元。

鹄鸥潜失影，狐貉暗忘魂。竹重风旌袅，池凝晓鉴昏。

飞毫玉兔脱，蟠径素龙蜿。陵弱侵庭柳，埋青抑砌萱。

屑琼谁措手，鍊粉若为盆。当迥墙头积，回飙瓦口喷。

群飞停啅噪，万丑掩瘢痕。穷巷情方惮，豪堂势自温。

萧条孤驿路，冷落古祠阍。乱辙分明印，双鸱彷佛蹲。

何时飘絮定，著处白云屯。酒榼倾浮蚁，吟笺染戏鸳。

妙才窥赋象，佳兴袭游园。冰鉴清相照，瑶枝俯可扪。

剡舟那遽载，郢唱且重翻。啖齧深怜武，栖迟酷爱袁。

韩诗高孰抗，谢赋久仍存。肃肃东方骑，优优北海樽。

危楼登郡堞，远目瞰江村。摛藻踰梁苑，申严过棘门。

雄辞端獬豸，险句崒昆崙。缀韵金声恊，挥毫墨电奔。

丰年见先兆，沴气已横吞。氛霭销中夜，球琳冒短垣。

清光交素魄，馀润浃枯根。嘉瑞由嘉政，舆歌莫厌繁。
送朱思平侍书归省
王绅（宋代）

风号江浦冬，雁落秦淮晓。有客将远归，秣马涉长道。

峨峨天台山，遥接蓬瀛岛。赤霞覆其巅，祥光耀穹昊。

伊人禀灵秀，毓质钟神造。一举擢巍科，筮仕及年少。

待诏金马门，侍书丹凤沼。三年瞬息过，瞻云介怀抱。

陈情达九重，归兴入毫杪。霜枫缬晴绮，寒梅散冰缟。

交辉绚锦袍，喜映慈容好。
韦骨鲠
杨维桢（元代）

韦骨鲠，性傄㑻，语轧𢧀。眼中有周公孔子，舌底有龙逢比干。

见无义汉不律官，怒瘿突项膊，芒刺生肺肝。

敢向汉遮栏，驾策不向秦钻。世人不识之，峨独角巾如豸冠。

痛吟荡阴里，悲歌清泪滩。左旋右衡万妾妇，朝梁莫晋千痴顽。

弗弧弗刃劫白日，𨧱郎摸仿同一虷。走毂下，出台端，力陈悖逆不赦金鸡竿。

败红一阵逐风去，木駃万驾螺蛳盘。朅来秣陵市，佯狂落魄酒浇舌本黄河乾。

我有孤竹笛，和君独丝弹。神仙狡狯只在吾人间，倒骑一笑，与尔共访西华山。
接泥渡头再遇雪
董嗣杲（宋代）

几涉沙汀与水村，几看云物幻乾坤。
渡头冲雪哦诗老，船尾乘风破酒昏。
未晚橹声先傍岸，乍晴江色远侵门。
白鸥无数西飞急，鸣落淮山不见痕。
西林寺赠别无味空二上人
谢元汴（明代）

婆娑古树侧，奈宛逢西崩。半日荼香寂，诸天空色澄。

明明夫子事，炳炳一心灯。爱尔若霜竹，泥洹吾未能。
开窗
刘应时（宋代）

檐前分得小窗明，便觉翛然眼界清。
香烬一炉书满几，世间何物可关情。
题方氏清芬阁
朱彦（宋代）

干戈唐季风尘中，一代文章扫地空。先生诗鸣最晚出，句法未减元和工。

玉壶藏冰不受垢，卜隐宛蹈严陵踪。至今名字照人目，直与山水为无穷。

我舟南纪坐烦促，接岁风波仍转蓬。缅怀先生酌溪水，梅花如霰落晚风。

清芬筑室家有法，亦见裔孙白云翁。叔今策得待三接，仲也昔跨御史骢。

乃翁归来三十载，语笑但觉朱颜红。翁不见东飞百劳西飞燕，南飞乌鹊北飞鸿。

人生游宦正如此，我欲买田归江东。
次韵张子野竹林寺二首
王安石（宋代）

涧水横斜石路深，水源穷处有丛林。
青鸳几世开兰若，黄鹤当年瑞卯金。
败壁数峰连粉墨，凉烟一穗起檀沈。
十年亲友半零落，回首旧游成古今。
朝中措
辛弃疾（宋代）

夜深残月过山房。睡觉北窗凉。起绕中庭独步，一天星斗文章。

朝来客话，山林钟鼎，那处难忘。君向沙头细问，白鸥知我行藏。
打令口号
佚名（唐代）

送摇招，由三方。一圆分成四片，送在摇前。
将之塞上呈汪苕文农部
李良年（清代）

出塞将炎月，辞家属早春。间关谙异地，辛苦怅征尘。

莫讶临邛客，多惭入洛人。筑宫虚碣石，开阁渺平津。

少日耽词藻，穷搜笑等伦。澜期回砥柱，源欲溯江岷。

实类三都拙，浑忘陋巷贫。端居昧生理，雅志在经纶。

竽瑟违齐好，璠玙閟楚珍。登临谐夙抱，攀陟此良辰。

辕下仍歌凤，台边想获麟。黄河流浩淼，泰岱势嶙峋。

行路难犹昔，干时数益屯。含愁非卫玠，不乐似崔骃。

敢信文堪卖，悬知德有邻。句吴才挺出，华省笔如神。

白璧何论价，银章已至身。长卿终侍从，方朔岂沈沦。

贡墨隃糜贵，花笺侧理新。群公追正始，夫子独深醇。

待漏陪青琐，薰香觐紫宸。朝回接风素，坐次豁天真。

兼肯酬支遁，还疑类许询。谈空恒亹亹，持论转循循。

后起看承盖，前贤叹积薪。泛舟殊访戴，投辖幸依遵。

京国招携罢，关山入望频。更严凄觱篥，谷险怯车轮。

大漠原趋汉，长城直控秦。防秋余垒在，避暑故楼湮。

雕鹗分屯戍，鸳鸯问水滨。时平纾北顾，岁远记西巡。

惜别虽千里，睽违只几旬。从军宁我愿，草檄久无因。

河朔刘松酒，江东张翰莼。仙郎傥相忆，慷慨报情亲。
送元暠师诗
柳宗元（唐代）

侯门辞必服，忍位取悲增。
去鲁心犹在，从周力未能。
家山余五柳，人世遍千灯。
莫让金钱施，无生道自弘。
水调歌头（和陆放翁多景楼）
王奕（元代）

迢迢嶓冢水，直泻到东州。不拣秦淮吴楚，明月一家楼，何代非聊非相，底事柴桑老子，偏恁不推刘。半体鹿皮服，千古晋貔貅。

过东鲁，登北固，感春秋。抵掌嫣然一笑，莫枉少陵愁。说甚萧锅曹石，古矣苏吟米画，黑白满盘收。对水注杯酒，为我向东流。
辟地
罗公升（宋代）

雨急啼鸦切，山昏去客奔。
窜身楚南极，独立郑东门。
卜处无神珓，招余有断魂。
死生毫发事，不足累乾坤。
再答王宣徽
邵雍（宋代）

大达诚无碍，人人自有家。
假花犹入念，何者谓真花。
题讷斋
方岳（宋代）

世人但识三尺嘴，仪从秦横竟谁是。
澜翻口角欲悬河，秋崖听之归洗耳。
万言万当不如默，视吾舌存政须讷。
云根手筑月三间，是非付与西山笏。
谓君为讷耶，读书夜寂声琅琅。
谓君为辨耶，向人开口无雌黄。
屋头自有山如此，说易说难那用许。
孔堂丝竹春风和，赐也多参惟一唯。
课花木
曹彦约（宋代）

旋饰芳菲真草莱。强加湔祓敌尘埃。
春将紫翠笼丹桂，晚觉花尘植绿槐。
鼻观已通蜂蝶闹，酒杯频到燕莺猜。
官居未胜闲居乐，乞得三年野兴来。
无梦令·猛悟百年弹指
佚名（宋代）

猛悟百年弹指。泪似迸珠不止。急解死生忧，管甚石中火起。石中火起。一任停丧在地。
虚室
周端臣（宋代）

虚室似僧房，蒲团倚竹床。半窗红日影，一阵紫兰香。

诵熟閒居赋，书成急就章。数朝门不出，过却几春光。
躬耕
陆游（宋代）

莫笑躬耕老蜀山，也胜菜把仰园官。
唤回痴梦尘机息，空尽闲愁酒地宽。
无复短衣随李广，但思微雨过苏端。
十年世事茫如海，输与闲人静处看。
送简簿
王炎（宋代）

向来倦客寓中都，解后尝瞻五马车。
未敢匆匆致双鲤，烦君先为问兴居。
竹枝歌十首
汪元量（宋代）

湘南湘北蕙花开，树头树底猨乱哀。
云巢九疑虞帝庙，雨昏三峡楚王台。
韩献肃公挽词三首
范祖禹（宋代）

孝友天生德，公忠世象贤。
八元推亮采，四海入陶甄。
枌社棠阴老，槐庭棣萼联。
谘询赖黄发，零落已重泉。
题张十八所居（籍）
韩愈（唐代）

君居泥沟上，沟浊萍青青。蛙讙桥未扫，蝉嘒门长扃。

名秩后千品，诗文齐六经。端来问奇字，为我讲声形。
贺圣朝·阶蓂八叶当炎赫
佚名（宋代）

阶蓂八叶当炎赫。此际公生日。金炉香爇起祥烟，气佳哉葱郁。称觞兰玉真无敌。尘簪缨世袭。鸾栖枳棘暂淹留，即黄扉召入。
哭友人任向
张方平（宋代）

暮哭寝门外，南望愁云昏。何言英迈气，奄成幽寂魂。

寒月长夜台，秋风黄蒿原。十载金石心，凄凉谁与言。
无弦古琴
吴锡畴（宋代）

寥寥谁是识琴心，得趣元来不在音。可惜伯牙犹未达，绝弦当日恨徒深。
泉广载铜钱入外国
戴复古（宋代）

人望南风贾舶归，利通中国海南夷。
珠珍犀象来无限，但恐青钱有尽时。
褫亭驿庭盘松一株有蛟龙攫拿状
祁顺（明代）

头角峥嵘不记年，寒枝如铁叶如烟。驿亭风雪三更后，却恐老龙飞上天。
与叶晦叔同考校诸生涣宿贡院作
洪迈（宋代）

沈沈广厦清如水，市声人声不到耳。
一閒十日岂天赐，惭愧纷纷白袍子。
相逢更得金玉人，久矣眼中无此士。
连床夜语不成寐，往往鸡声忽惊起。
是中差乐真难名，昔者相过安得此。
但怜时节不相谋，正堕清明寒食里。
梨花已空海棠谢，外间物色知余几。
只恐风雨摧折之，负此一春吾过矣。
谢公寻山饱閒暇，应笑腐儒黏故纸。
锦囊得句应已多，万一相思频寄似。
藕花亭杂咏为梁浮山中书 其十
霍与瑕（明代）

待月藕花亭，衣冠集穗城。天香飘渐细，国色影弥清。

鹤发欣陪侍，犀觞得屡擎。独惭才思短，授简赋难成。
题张曲江像
赵慎（宋代）

鹿入深宫花解愁，牛登高鼎餗伤休。当时若听履霜语，岂到峨嵋山尽头。
龙游道中即事
曹彦约（宋代）

几年舟楫便吾曹，步入龙游记所遭。
激水代舂城旦坐，叉松亲爨店人劳。
屏除车马肩舆冗，料理泥沙甃甓高。
忙里著晴天意好，坐令行客兴滔滔。
诗赠提举窦侍郎
文彦博（宋代）

紫髯真将白云卿，总领琳宫道气清。蕲竹一林曾断买，青溪三气得遗声。

季伦自作思归曲，向秀方深感旧情。虽恨功名非谢傅，樽前更欲听君筝。
题豫章叶徂徕扁舟图
何绛（明代）

波寒日暮罢垂纶，独放扁舟俟水滨。最恨伍员亡楚后，芦中无复渡江人。
送楚丘麹少府赴官
岑参（唐代）

青袍美少年，黄绶一神仙。
微子城东面，梁王苑北边。
桃花色似马，榆荚小于钱。
单父闻相近，家书早为传。
西湖走笔赠雪峤上人渡江寻云门山
李流芳（明代）

云门山，渺何许。送君行，隔江渚。十年双髻今何如，千山万山同逆旅。

西湖殢人我亦留，君胡不留掉头去。我尝爱君机锋如剑铓，君亦爱我笔墨如风雨。

多生与君数相见，此日分携何足数。空山无人云作主，猿狐悲啼虎豹怒。

衲衣绽尽蒲团空，何必乐邦乃我土。
咏史 其二 皇甫嵩
陈普（宋代）

忠臣如梦复如痴，不遣张温独失机。为问义真何面目，洛阳宫殿作灰飞。
读本朝事有感十首
刘克庄（宋代）

师道在三乌可畔，友伦居五岂容亏。
恰方誉瓘俄倾瓘，亦有尊颐不救颐。
赠友人孩子
李涉（唐代）

骊龙颔下亦生珠，便与人间众宝殊。

他时若要追风日，须得君家万里驹。
遂初东园
葛绍体（宋代）

晴日暖风浑欲醉，游蜂啼鸟累相关。
闲来芳径步幽草，更上高楼看远山。
道中绝句 其一
韩驹（宋代）

浅黛依依临水笑，挼蓝脉脉抱山流。他年定作寒溪梦，梦载支郎雪满舟。
贺秀岩李工侍七首
程公许（宋代）

封章三上意拳拳，却恨归无一壑专。
商略浮生皆宁耳，直须勘破劫空前。
和清汀蒋省干酒色财气韵
李曾伯（宋代）

风花落春红，岁寒傲霜竹。
彼欲褒姒笑，焉知周人哭。
白发悲梨园，芳草惨金谷。
无使桑间音，乱我杏坛曲。
蜡梅二首
韩元吉（宋代）

未惬篱东染御黄，天香特地剪蜂房。
应怜雪里昭君怨，洗尽铅华试佛妆。
一寸金（尚书生日光州作。光州芍药甚顺，尚书为品次图之，故未句云）
李弥逊（宋代）

仙李盘根，自有云仍霭芳裔。更溜雨霜皮，临风玉树，紫髯丹颊，长生久视。鹤帐琅书至。长庚梦、当年暗记。佳辰近，回首西风，渐喜秋英弄霜蕊。

暂卷双旌，鸣金吹竹，蓂堂伴新戏。对璧月流光，屏山供翠，碧云乍合，飞觞如缀。早晚岩廊侍。终不负、黄楼一醉。丹青手、先与翻阶，万叶增春媚。
府江棹歌十二首 其七
顾印愚（清代）

上牵百丈下乘流，炊稻羹鱼一叶舟。来往府江头自白，生平元未过嘉州。
齿落词
王周（宋代）

己卯至庚辰，仲夏晦之暮。吾齿右排上，一齿脱而去。

呼吸缺吾防，咀嚼欠吾助。年龠惜不返，日驭走为蠹。

唇亡得无寒，舌在从何诉。辅车宜长依，发肤可增惧。

不须考前古，聊且为近喻。有如云中雨，雨散绝回顾。

有如枝上叶，叶脱难再附。白发非独愁，红颜岂私驻。

何必郁九回，何必牵百虑。开尊复开怀，引笔作长句。
内乡山中 其二
彭汝砺（宋代）

静喧岂殊途，能静理亦好。所以见山色，爱之置怀抱。

揽镜照须发，已如霜雪皓。吾方与神游，未肯尘土老。
和双溪三首
曹勋（宋代）

戢戢青林万箨龙，满提烦贶嗫嚅翁。
只宜放出长梢去，抹月披云紫翠中。
琴曲歌辞。乌夜啼引
张籍（唐代）

秦乌啼哑哑，夜啼长安吏人家。吏人得罪囚在狱，

倾家卖产将自赎。少妇起听夜啼乌，知是官家有赦书。

下床心喜不重寐，未明上堂贺舅姑。少妇语啼乌，

汝啼慎勿虚。借汝庭树作高巢，年年不令伤尔雏。
四十
戴表元（宋代）

四十不解事，真成无用人。
交游青草尽，途路白云新。
渐觉名妨静，难将学济贫。
堂堂楚龚传，犹有隐流嗔。
欲栖乌
宋祁（宋代）

湘竿风急未成栖，御史台前见落晖。
桂冷欲依秦氏宿，柳深先望白门归。
迎秋别恨填银汉，未夜啼声怨玉徽。
怅望西楼珪月满，惜君犹更向南飞。
吴原博修撰医俗亭
李东阳（明代）

吴君天下士，爱竹比良友。平生益者交，意岂在杯酒。

亭居众鞅绝，林卧清风久。十年别江南，吟讽常在口。

嗟吾寡留玩，性本厌尘垢。愿招肩舆郎，径造羲皇叟。

此物生已遐，斯人亦希有。托君多病躯，藉此针石手。

兹意予所投，君当报琼玖。
次韵诚斋寒食日雨中游上天竺 其十二
许及之（宋代）

红满园亭绿满郊，愁风愁雨岂天教。留将画舫临湖侧，认取青帘出杏梢。
送僧归中条（一作送觉法师往中条旧隐）
无可（唐代）

夜叶动飘飘，寒来话数宵。卷经归鸟外，转雪过山椒。

旧长松杉大，难行水石遥。元戎宗内学，应就白云招。
丁未上元月色达晓如昼予斋居属贰车领客
陆游（宋代）

此夕几年无此晴，碧天万里月徐行。
官垆卖酒倾千斛，市里行歌彻五更。
潼酪独烹僧钵美，琉璃闲照佛龛明。
颓然坐睡君无笑，宝马香车事隔生。
任重庆挽诗
魏了翁（宋代）

诸任方衮衮，惜也大任君。
曲突人谁信，扣阍天不闻。
胆随豪满干，齿为愤穿龈。
莫挽泉台恨，周箫咽涧云。
偈颂十三首 其六
释智愚（宋代）

老和尚死去二十五年，有谁撑门拄户。虽与门源同日行，不会门源三转语。

父子背驰，面不相睹，直至如今成莽卤。露冷风高秋意深，久矣无心荐藜黍。
用葵轩送定叟平时兄弟间首句送季永弟赴省
吴泳（宋代）

平时兄弟间，如友相箴规。
每於和顺中，切切而偲偲。
笔砚三十和，风雨无停披。
草衣而粝食，穴坯而败帷。
子文实胜仆，而我先子飞。
子不以脱获，便废锄与犁。
有文绩如丝，有锋利如锥。
拓开大规橅，不作小干枝。
果然升春宫，粗惬心所期。
对床味可永，今又征行西。
此别固不惜，岂无深长思。
庭萱日就芜，门户一线微。
子若不努力，谁与相扶持。
文章但平易，毋以骄出之。
共登青云程，了此一段奇。
却归坐北窗，脱去名利羁。
於皇太极蕴，力与求真知。
孤山路
董嗣杲（宋代）

翠微四绝载蓬瀛，柳引游人入画屏。
诗借乐天传得远，出因和靖隐来灵。
半空梁驾桥阑赤，一道腰分草界青。
妆点风光如此盛，藕花香里又三亭。
鹧鸪天（为妻寿）
管鉴（宋代）

前日新冬举寿觞。今朝喜色又非常。一阳生后逢生日，日渐舒长寿更长。

移晚宴，庆新堂。堂前高竹早梅芳。年年一为梅花醉，醉到千回鬓未霜。
岁暮书怀二首 其二
陆游（宋代）

忆昔初辞鹓鹭行，慨然誓墓老耕桑。蓼汀夜宿梦魂爽，梅坞暮耕襟袖香。

穷巷每多闲日月，小儿时诵古文章。吾侪穷死从来事，敢变胸中百鍊刚。
春昼戏咏
茅维（明代）

春昼阴阴度网窗，春愁极目荡春江。
不知何处吹花片，忽有余春到佛幢。
红药风翻娇第一，紫丁烟湿艳无双。
如侬自爱空林绿，绣遍苔钱带壁缸。
重阳
项安世（宋代）

客里逢重九，匆匆惜岁华。
篮舆上寒嵼，乌帽或欹斜。
物熊如相何，村醪幸免赊。
山深不见菊，荞麦正多花。
宫词 其七十五
王圭（唐代）

十三垂髻碧螺松，学舞经年后苑中。近日昭仪抄姓字，一时宣拨入东宫。
挽冯当世母朱太君 其二
刘攽（宋代）

躬绩维公父，平反在不疑。荣兼綵衣养，孝著白华诗。

黄发全天寿，遗风盛女师。画輀丹旐远，宁记鹿车时。
览照
王禹偁（宋代）

览照笑浮生，秋霜发数茎。
才高空有气，官散即无荣。
贫久心还乐，吟多骨亦清。
他年文苑传，应不漏吾名。
过泾县水西寺
钱黯（清代）

马蹄得得趁平沙，高下林峦入望赊。浅濑过帆回雉堞，淡烟笼竹隐人家。

亭涵疏雨松涛细，寺俯惊雷夕照斜。客路风光在何许，纸窗月影到霜花。
次韵宝印叔题止庵三绝 其三
王十朋（宋代）

晚学无由识道真，前贤未许继芳尘。道从何进从何止，敢叩无为绝学人。
巫山县
李超琼（清代）

小县千峰底，重闉百仞颠。连桥岩作路，入笕雪成泉。

暮霭从江上，春镫共斗悬。不闻神女佩，新月正娟娟。
赠向扬州
王洋（宋代）

耐官丞相千载人，传家爱国不爱身。
儿孙当使风流在，已许绝代夸殊伦。
其间淮上礼节帅，气象直出追芳尘。
未论十世数眷属，况是云幕椒房亲。
扬州自昔镇平野，东控七泽南瓯闽。
肩摩毂击接书夜，宾从杂沓朝天津。
尊前芍药照金翠，堂下杨柳眠芳茵。
上中下地贡赋错，二十四桥风月新。
百年人事有更变，冥冥原显桑麻春。
中兴天子抚方夏，选用世德分忧勤。
劬劳鸿雁事安集，蓝缕筚路张罗闽。
即今施设如有神，突兀壮势何逡巡。
高城楼观插空碧，画桥舟舣浮渊沦。
黄章白叟息愁叹，自言重见风俗淳。
野人本住蓬莱侧，寄籍淮甸老阡陌。
飘流自分不重来，重来翻欲谋安宅。
昨宵晚流长江来，扁舟欲泊长河侧。
送徒勉我但安行，此地何人名恶客。
元戎号令皆有时，令行禁止须臾期。
请君委橐付大尹，野宿山行良勿疑。
行行古埭吊谢公，平堤一笑逢老翁。
语多杂乱唯说尹，但道还乐今年丰。
吴娘踏歌儿起舞，不须社日长闻鼓。
若令未即弃尘埃，会见黄金价如土。
野人诗句来林泉，具书目邮非妄传。
请君云l路驱长夫，黄霸龚遂皆世贤。
象州行衙井泉甘冷太守而下皆饮此井
孙觌（宋代）

鸡号更五点，众星尚煌煌。残烛半吞吐，宿酒疑在亡。

碧井阴修半，林疏月汪汪。峤南瘴疠地，饮此冰玉光。

晨瓶出雪乳，一漱病齿凉。众汲欲尽及，匏尊得细尝。
走笔 其二
孔平仲（宋代）

种竹禁当雪，栽花准拟春。诗书最閒局，寝食自由身。

浙外音题数，齐州问讯频。邮筒烦郡县，此外不干人。
六十一自寿
沈周（明代）

重逢丁未开新甲，过六十年增一年。寿是倘来那必得，人于末节要求全。

占鸠挟妇伤今日，羡鹤添孙欠此缘。亡室同月同日生，万事莫论吾母健，进将春酒北堂前。
南乡子 其四
黄庭坚（宋代）

卧稻雨馀收。处处游人簇远洲。白发又扶红袖醉，戎州。

乱折黄花插满头。

青眼想风流。画出西楼一帧秋。还把去年欢意舞，梁洲。

塞雁西来特地愁。
古意赠今人
鲍令晖（南北朝）

寒乡无异服，毡褐代文练。
日月望君归，年年不解綖。
荆扬春早望，幽冀犹霜霰。
北寒妾已知，南心君不见。
谁为道辛苦？寄情双飞燕。
形迫杼煎丝，颜落风催电。
容华一朝尽，惟馀心不变。
再和换竹
李正民（宋代）

此君风度不可无，禅老方翻贝叶书。试遣酪奴相问讯，为邀青士看扶疏。

芳香雅称松江水，苍翠还宜长者居。明月清风随处是，去来有分意何如。
人日遣闷
王以敏（清代）

掠面清风酒在亡，春云晓梦两茫茫。天涯岂料逢人日，海外谁传获鬼章。

地僻鱼蔬登肆晚，岁新笳鼓赛神忙。空林独立翻成笑，北雁何曾识故乡。
崇圣寺斌公房
贾岛（唐代）

近来惟一食，树下掩禅扉。落日寒山磬，多年坏衲衣。

白须长更剃，青霭远还归。仍说游南岳，经行是息机。
偈颂七十六首
释师观（宋代）

满眼觑不见，地得一以宁。
君王得一天下治，衲僧得一眼横鼻直。
皇恩佛恩，一时报毕。
颂证道歌·证道歌
释印肃（宋代）

还如避溺而投火，两处未明令法堕。
速须亲近正知人，如常处此菩提座。
送李侍御入蕃
朱庆馀（唐代）

远使随双节，新官属外台。戎装非好武，书记本多才。

移帐依泉宿，迎人带雪来。心知玉关道，稀见一花开。
水亭
陆游（宋代）

莫道山翁老病侵，静中理得旧传琴。
朝来有喜君知否：雨展芭蕉二尺心。
南园新作小舟与客游白湖柯某东海有诗次韵
陈宓（宋代）

好着西湖藕似船，青秧绿水正相缘。
漫从略彴无人处，唤得婵相欲雨天。
云意爱随双桨动，山光只在短蓬边。
小园暇日频来往，老竹乔松看岁年。
送邓元孚 其一
黄裳（宋代）

京尘随暑远，洛水得秋多。爽气乘归兴，孤舟看一梭。
句 其十九
蒋之奇（宋代）

龙归一饷云遮洞，猿叫三声月满山。
暖
弘历（清代）

入山景物浑融和，昌昌春绪来逶迤。绯桃绿李纵迟待，峰色泉声渐已多。

封中出云轻似波，其上遥空矗黛螺。何当为雨润新垄，叱牛应听农人歌。

盘之中，盘之谷，窈窕而深缭而曲。乐以天下忧以独，春风风人吾意属。
春宵
朱淑真（宋代）

梦回酒醒春愁怯，宝鸭烟销香未歇。
薄衾无奈五更寒，杜鹃叫落西楼月。
题张药局退岩四十韵
项安世（宋代）

大家习贵久，亦复阅俭多。所习已厌饫，所阅方忧讹。

食厌如食蜡，避忧如避戈。谁能饱更饭，胀泄自生疴。

此理大可见，判若黝与皤。所以张公子，悠然愿岩阿。

退翁闻之喜，为作退士歌。介邱自可樵，何必岷与嶓。

污池自可渔，何必江与河。拥肿为我居，何必房千娥。

款段为我乘，何必驾六骡。但醉皆胜醒，但寝皆胜讹。

晏起胜早朝，徐行胜前呵。筇以当鱼须，褐以当羔紽。

葛巾以当帻，草屩以当靴。岩头有棕楠，岩下有薜萝。

东有百亩园，西有十里荷。香径可游屐，石步可椓牁。

俯乐庄生鱼，仰眄渊明柯。行攀女儿柳，占坐老翁莎。

月出竹效舞，风来松献哦。天清扫木叶，雨润移花窠。

身閒少讥誉，气静无昏瘥。居然胜赵孟，奚用封萧酂。

果大多采摘，兽肥多网罗。得鱼多用饵，得雉多用囮。

但与懒者游，勿遣躁者过。但听讷者规，勿受佞者诧。

君家异姓王，剑佩纷相摩。怀绷戏簪笏，童隶轻纶緺。

岂若窭人子，血眦争么么。君家长安市，日见风雨波。

推辀识羊肠，折柂谙盘涡。岂若远郊氓，冥行触机碆。

两轮日夜走，两硙日夜磨。端能几裘葛，已复归蒿莪。

官书廿四考，禄取三百禾。等是息中马，误为灯上蛾。

君其莫蹭蹬，我已太婆娑。退歌止于此，公子意如何。
望白云寄城中诸公
庞尚鹏（明代）

延伫高峰万仞梯，翠屏环绕万山低。龙拖云幄天连海，风起松涛月满溪。

蒲涧寻僧看卓锡，帘泉呼酒共燃藜。江村正忆游仙客，欲访安期谁为携。
少年行 其二
李攀龙（明代）

裘马翩翩出建章，青楼日日拥红妆。才开春酒荼蘼色，说甚金茎露未尝。
山居
陈必复（宋代）

接砌斜通径，缘篱矮结墙。
地卑蜗篆壁，山暖蜜分房。
过雨林亭静，落花春昼长。
幽居差省事，犹有课诗忙。
金虎白龙诗 其十三
张果（唐代）

满世黄芽人不识，识得黄芽家不贫。黄芽岂使世人识，纵识黄芽不得门。
偈颂一百二十三首
释普度（宋代）

笔头有眼主中主，号令无私公至公。
妙用当机全杀活，一新佛祖旧家风。
江城子（和彦时兄）
王之道（宋代）

新篁初上箨龙陂。绿阴稀。绿阴稀。墙外石榴，花放两三枝。裙褶稀纱还半皱，追往事，惜佳期。

流莺娇婉燕双飞。雨晴时。雨晴时。卢橘攒金，梅子更红肥。浊酒一杯从径醉，家纵远，梦中归。
伏承宠示滕王阁佳句因用原
彭汝砺（宋代）

滕王帝子阁，徐孺聘君亭。南浦水秋涨，东湖云昼冥。

江山晴更碧，松桧雪逾青。安得泛舟去，与君同醉醒。
调北邻刘生
贺铸（宋代）

荒园老墙百堵破，北邻刘子南邻贺。
今朝两望不相过，端怯衡阳芒屩涴。
吾庖无鱼未必饿，晏饭糠核烦脾磨。
吾床何容凡物坐，书为睡媒即床卧。
彼子刘子何所作，方学商声哦楚些，
细君戛琴与之和。相忘之乐在江湖，
最灵者人情不无。此日可惜难再图，
秋风西来莫挽吾。後日相思几千里，
书不尽言徒耗纸。
同严逸人东溪泛舟
钱起（唐代）

子陵江海心，高迹此闲放。渔舟在溪水，曾是敦夙尚。

朝霁收云物，垂纶独清旷。寒花古岸傍，唳鹤晴沙上。

纷吾好贞逸，不远来相访。已接方外游，仍陪郢中唱。

欢言尽佳酌，高兴延秋望。日暮浩歌还，红霞乱青嶂。
绍隆上人
释祖钦（宋代）

行以德绍，道以时隆。
浮薄在彼，端确在躬。
衣单下事还一同，道德言行诚明中。
语默动静昭日月，折旋俯仰生春风。
上人夏在集云峰，倏起湘江归兴浓。
庭前索索飘井桐，赤肩担瘦筇。
过冲寂观
蒋璨（宋代）

兔井桥边鹢首横，过逢仍怯近乡情。
路人失喜交头语，邻犬何知掉尾迎。
重到云房惊落寞，直须金阙早崇成。
百年香火追先志，始信吾宗世济荣。
七月十五日作
林希逸（宋代）

连日祇愁穗落空，松飘竹断似飞蓬。喜看密密漫天雨，止得萧萧捲地风。

俭岁久难禁贵籴，早秋今幸有全功。田家更仰冬收好，倚柱攒眉祝化工。
宫词 其二十二
花蕊夫人徐氏（唐代）

自教宫娥学打毬，玉鞍初跨柳腰柔。上棚知是官家认，遍遍长赢第一筹。
五祖将禅人求颂
释正觉（宋代）

东风吹断濡华雨，淮上秀峰青可数。
束屦欲寻南北山，卷衣又别东西祖。
渊鱼蒲鸟闹一家，汀笋溪蔬甘两箸。
处处相逢记得麽，夜寒月在珊瑚树。
楼中闲望家君报已赴蜀矣即怅然有赋焉
宗臣（明代）

登高心易折，望远思难穷。万柳风新碧，千花雨较红。

乱山吹夕风，绝壁堕晴虹。蜀道西南入，荆门滟滪通。

独将华发意，长叹锦江中。抱玉频甘拙，辞金久失工。

宦情摧白眼，归思满青枫。早晚音书到，关心碣石鸿。
同侯夷门山人村外散怀
张光启（清代）

放脚荒郊外，欹斜憩夕阴。渐看云影远，久坐草痕深。

红树多遮寺，青山半出林。与君今日好，搔首共长吟。
腊月被檄下豫章至南安简曹宰
曾丰（宋代）

日月迎春急，江山送腊愁。
岁穷犹被檄，途远更乘舟。
家累已相逼，官身那自由。
欲从公款愬，公自郁眉头。
送姚姬传郎中假归桐城 其三
翁方刚（清代）

新蔬软脆带春冰，风味端宜笋蕨胜。淡意回甘无物喻，苦言近辣有人憎。

纪侯秋夕缘诗瘦，严子冬心抱病能。又到唐花风启蛰，桂宦雪洒读书镫。
读史
范成大（宋代）

堂堂列传冠元功，纸上浮云万事空。
我若材堪当世用，他年应只似诸公。
偈颂一百四十二首 其五十七
释广闻（宋代）

默默，无上菩提从此得。了了，金鸡一拍扶桑晓。衲僧门下，二俱漏逗。
虎跑泉
杨端叔（宋代）

苍髯白甲深山龙，山门高高龙所宫。青苔夭矫绝可喜，满地狼籍抛顽铜。

于菟殷勤水供养，道人回施无尽藏。匏樽一滴到陶泓，滩声浩浩西山涨。
王古樵观予苦疮鄙句遂自赋眉遭二韵各二首因次其韵为戏 其三
方一夔（宋代）

无端痁疥适相遭，空苦无成似嚼螯。瘢疻着身犹刻画，垢腥满爪费爬搔。

行吟谩想歌愁绝，坐食空惭饱老饕。偶见新诗还技痒，寒窗细字认牛毛。
念奴娇 追和龚蘅圃喜予移家白门之作
屈大均（明代）

昔年浮宅，向金陵曾住，莫愁湖口。最是钟山黄紫色，未遣蓬窗辜负。

上岸牵舟，傍桥作屋，儿女同鱼罶。殷勤公子，笑馈莺边春酒。

更将画舸相迎，秦淮人至，新曲歌红藕。正值灯船箫鼓起，廿四航间如昼。

彻夜游欢，天明忽隔，庾岭梅花口。相思长在，汝南无数烟柳。
洞仙歌
卢祖皋（宋代）

为胜概。攻愧辞荣念归而未护也，赋此寿之

东楼佳丽，缥缈风烟表。幻得楼山更深窈。有苍崖乔木，石磴鸣泉，尘不到，掩映十洲三岛。

平生丘壑趣，圭衮何心，自是清时重元老。想月下云根，鹤唳猿吟，人犹道、作计归游太早。待他年功退学商颜，却旋种木奴，缓寻瑶草。
水龙吟（春梦）
曾允元（宋代）

日高深院无人，杨花扑帐春云暖。回文未就，停针不语，绣床倚遍。翠被笼香，绿鬟坠腻，伤春成怨。尽云山烟水，柔情一缕，又暗逐、金鞍远。鸾佩相逢甚处，似当年、刘郎仙苑。凭肩后约，画眉新巧，从来未惯。枕落钗声，帘开燕语，风流云散。甚依稀难记，人间天上，有缘重见。
杂诗
李复（宋代）

阳刚形发辉，阴凝体受照。
金魄逆火乌，进退见朒朓。
气引潮海壮，象推介虫小。
南北应坎离，东西正昏晓。
和子贤途中九绝 其一
欧阳澈（宋代）

懵腾醉眼未全醒，厌听田鸦达旦鸣。款段踏穿杨柳月，快人拂面晓风轻。
入京口遣兴
屠侨（明代）

行色忽惊春已暮，乡心无奈梦相牵。瓮城潮送江南路，虎寺峰临柳外天。

云影恍疑金木相，日华遥瞩凤麟妍。再圆招宝山前月，十日桃花渡口船。
即事三首
夏完淳（明代）

复楚情何极，亡秦气未平。
雄风清角劲，落日大旗明。
缟素酬家国，戈船决死生！
胡笳千古恨，一片月临城。

战苦难酬国，仇深敢忆家？
一身存汉腊，满目尽胡沙。
落月翻旗影，清霜冷剑花。
六军浑散尽，半夜起悲笳。

一旅同仇谊，三秋故主怀。
将星沉左辅，卿月隐中台。
东阁尘宾幕，西征愧赋才。
月明笳鼓切，今夜为谁哀。
寄远曲
王建（唐代）

美人别来无处所，巫山月明湘江雨。千回相见不分明，

井底看星梦中语。两心相对尚难知，何况万里不相疑。
老学庵井
陆游（宋代）

老学庵北井，六月寒如冰，大旱不涸雨不增，凛如人以常德称。
日济千人不骄矜，置而不汲渠自澄。
辘轳三丈青丝绳，对之已足凉肺膺。
使我终日卧曲肱，顾谓此井真良朋。
荡除炎歊却尘垢，宜有鬼神来护守。
鸣呼！泾水一石泥数斗，正使逢时亦何有！
思远人 得闲信，和晏小山韵
董元恺（清代）

劈开双鲤妆台信，报与平安客。相思一点，伤心两字，远寄何由得。

东风泪裹珍珠滴。和入乌丝墨。染处忽惊红，似浓如淡，映桃花笺色。
虞美人
韦能谦（宋代）

风清日晚溪桥路。绿暗摇残雨。闲亭小立望溪山。画出明湖深秀、水云间。漫郎疏懒非真吏。欲去无深计。功名英隽满凌烟。省事应须速上、五湖船。
和耿宪秘校喜雨
范纯仁（宋代）

愆阳六月气仍骄，多士身劳思亦焦。膏泽俄随恩诏溥，螟蝗半亦野云飘。

岁时敢望家聊给，赋敛能供政有条。凿井耕田忘帝力，何当鼓腹播民谣。
题画
释文珦（宋代）

鸥鹭雪衣明，忘机更閒暇。
青青芳草间，嫋嫋垂杨下。
寄佛印禅师
彭汝砺（宋代）

遣奴持书问云居，我今持节行匡庐。请服磨衲大牛车，来饭香积及雕胡。

舍施琥珀及珊瑚，沧海径寸之明珠。师应问吾今何如，谓方据案治文书。

较量贵贱调盈虚，擒取猾吏如捕狐。夜凉饮酒一百壶，醉视万物浑锱铢。

云居若言太粗疏，谓我寄声谢云吁。
窗前种小梅树今年未著花但春来绿阴乱眼每过
郑刚中（宋代）

水边移得竹边栽，树小条新花未开。
绿叶参差须细看，尚疑低处有青梅。
初夏杂咏
陆游（宋代）

屐路缘虚壁，棋轩枕小滩。
玄言不媿籍，熟睡却输抟。
咄咄书常嬾，便便腹本宽。
山园时节好，杏子已微丹。
惜分钗 看童子抖空冲
顾太清（清代）

春将至。晴天气。消闲坐看儿童戏。借天风。鼓其中。

结彩为绳，截竹为筒。空。空。

人间事。观愚智。大都制器存深意。理无穷。事无终。

实则能鸣，虚则能容。冲。冲。
怀帅书黄先生余时次万安先生开阁九江檄莫底
陶梦桂（宋代）

碧落班中出镇时，红莲幕里我栖迟。
四年两地无消息，好倩西风为寄诗。
上杜驸马
贾岛（唐代）

玉山突兀压乾坤，出得朱门入戟门。妻是九重天子女，

身为一戟令公孙。鸳鸯殿里参皇后，龙凤堂前贺至尊。

今日澧阳非久驻，伫为霖雨拜新恩。
客禁
郭祥正（宋代）

客禁何时释，惊魂梦里归。深忧邻虎穴，那得并鱼矶。

草色欣欣茂，萤光个个微。残生苦多难，搔首掩荆扉。
燕燕诗五章章六句
王世贞（明代）

燕燕于庭，其掠也遒。人以为乐，我知其忧。惟垒之葺，而翼子是谋。

鱼鱼在藻，其泳也逸。我知其忧，人以为适。惟饵之芳，而口腹是迫。

人乐其忧，我则知之。出与利投，剧与名偕。或蕃子孙，或寿考惟祺。

我忧其乐，人安能度。利令智昏，名令实削。或子孙我役，或寿考我缚。

忧乐之来，匪我敢抡。我不自天，亦不自人。澹兮寂兮，以葆厥真。
次韵和西堂风霾
宋庠（宋代）

雾气疑成雨，终风亟挫春。
祗惊天灑砾，宁是暮吹尘。
大旆亡空泽，奔车偾要津。
高楼非可望，偏汗扇中人。
此君室
方蒙仲（宋代）

千载兰亭人，所乐在山水。
等闲一笑间，风度乃如此。
寿王母太君九十一子适吾翁七十一同时进觞足称盛事矣
邓云霄（明代）

住近罗浮古洞天，东方旭日照华筵。莱儿雪鬓还能戏，金母桃花莫问年。

返哺祥乌依膝下，弄孙宝树满庭前。吹笙飞舄君家事，试检瑶函第一编。
送周方大读书清城兼寄朱少襄
卢龙云（明代）

家学濂溪逮紫阳，传经嗣业喜重光。渊源道脉流俱远，伯仲交游意并长。

两岸莺花春气象，一江烟雨客衣裳。主人旧约飞泉胜，乘兴因君思欲狂。
简道安
葛天民（宋代）

相将除夜南风起，雁已声声向北飞。
骤暖定知为雪骨，瘦年终不似冬肥。
日来病可方开酒，节下春回稍减衣。
正好伴公湖上去，孤山观里看梅归。
和御制诗五首 其四
王质（宋代）

鼎待周公定，羹须傅说和。上方资羽翼，谁解废江河。

志定功应就，时来力不多。晋公门下客，豫制凯旋歌。
【双调】折桂令　忆别
刘庭信（元代）

相离别怎捱今宵？捱过今宵，怎过明朝？忄乞登的人在心头，没揣的愁来枕
上，契抽的恨接眉梢。瘦怯怯相思病八场家害倒，闹烘烘断肠声一弄儿寻着。响
铁马儿急敲，韵悠悠玉漏难熬，疏刺刺风撼梧桐，淅零零雨洒芭蕉。
想人生最苦离别，三个字细细分开，凄凄凉凉无了无歇。别字儿半晌痴呆，
离字儿一时拆散，苦字儿两下里堆叠。他那里鞍儿马儿身子儿劣怯，我这里眉儿
眼儿脸脑儿乜斜。侧着头叫一声行者，阁着泪说一句听者，得官时先报期程，丢
丢抹抹远远的迎接。
想人生最苦离别，唱到《阳光》，休唱《三叠》。急煎煎抹泪柔眵，意迟迟
揉腮扌绝耳，呆答孩闭口藏舌。情儿分儿你心里记者，病儿痛儿我身上添些。家
儿活儿既是抛撇，书儿信儿是必休绝，花儿草儿打听的风声，车儿马儿我亲自来
也。想人生最苦离别，雁杳鱼沉，信断音绝。娇模样甚实曾丢抹，好时光谁曾受
用？穷家活逐日绷拽。才过了一百五日上坟的日月，早来到二十四夜祭灶的时节。
笃笃寞寞终岁巴结，孤孤另另彻夜咨嗟，欢欢喜喜盼的他回来，凄凄凉凉老了人
也。
想人生最苦离别，恰才燕侣莺俦，早水远山叠。孤雁儿无情，喜蛛了不准，
灵鹊儿干学。存的你身子儿在，问甚么贫也富也。这些儿信音稀，有也无也？独
言独语，不断不绝，自跌自堆，无休无歇。叫一声负德冤家，送了人当甚么豪杰！
人生最苦离别，想那厮胡做胡行，妆啉妆呆。风月似缘木求鱼，恋风花守
株待兔，下风雹打草惊蛇。连理枝和根硬撅，并头莲带藕生扌绝。罢则罢一半儿
拖拽，休则休一发宁贴。正是好不好恶不恶的姻缘，正撞着死不死活不活的时节。
想人生最苦离别，恰才酒艳花浓，又早瓶坠簪折。说下山盟；生则同衾，死
则同穴。情极处俊句儿将人抹贴，兴阑也巧舌头生些些枝节。半路情绝，一旦心
邪，鸣珂巷说谎的哥哥，告与俺海神庙取命爷爷。
想人生最苦离别，脚到处胡行，眼落处痴呆。嘴脸迷稀，身子儿扎挣，眼脑
儿乜斜。昨日在黄腊梅家挝揉的你见血，前日在白牡丹家掴打的你热瘸。我根前
不着疼热，这一番义断恩绝。见一个母猫儿早引了魂灵，见一个玉天仙敢软下腰
截。
想人生最苦别离，不付能喜喜欢欢，翻做了哭哭啼啼。事到今朝，休言去后，
且问归期。看时节勤勤的饮食，沿路上好好的将息。娇滴滴一捻儿年纪，碜磕磕
两下里分飞，急煎煎盼不见雕鞍，呆答孩软弱身已。
想人生最苦别离，别字儿旬日间期程，离字儿年载间分飞。或醉或醒，或贫
或富，或病或疾。醒与醉则除是我知，病和疾知他是谁医？贫也休题，富也休题，
称青春匹马归来，永白头一世夫妻。
想人生最苦别离，经过别离，才识别离。早晨间少婢无奴，晌午后寻朋觅友，
到黄昏忆子思妻。咚咚咚鼓声动心忙意急，支支支角声哀魄散魂飞。钟声儿紧紧
的相随，漏声儿点点的临逼，想平生受过的凄凉，呆答孩软了身己。
想人生最苦离别，愁一会愁得来昏迷，哭一会哭得来痴呆。喜蛛儿休挂帘拢，
灯花儿不必再结，灵鹊儿空自干学。茶一时饭一时喉咙里千般哽噎，风半窗月半
窗梦魂儿千里跋涉。交之厚念之频旧恨重叠，感之重染之深鬼病些些，海之角天
之涯盼得他来，膏之上肓之下害杀人也。　隐居
护吾庐绿树扶疏，竹坞独居，举目须臾，鹭宿芙渠，乌居古木，凫浴枯薄。
夫与妇壶沽绿醑，主呼奴釜煮鲈鱼。俗物俱无，蔬辅锄蔬，书屋读书。　题情
心儿疼胜似刀剜，朝也般般，暮也般般。悉在眉端，左也攒攒，右也攒攒。
梦儿成良宵短短，影儿孤长夜漫漫。人儿远地阔天宽，信儿稀雨涩云悭，病儿沉
月苦风酸。
问风流籍上编谁？好把风流，名姓编籍。嫩者属村，村方学俊。俊也成贼。
亚仙元和妙脾，赶苏卿双渐杓颓。那个为魁？恨杀王魁，笑杀冯魁。
贻蜀五首·卢评事子蒙
元稹（唐代）

为我殷勤卢子蒙，近来无复昔时同。懒成积疹推难动，
禅尽狂心炼到空。老爱早眠虚夜月，病妨杯酒负春风。
唯公两弟闲相访，往往潸然一望公。
九日登群山楼
陶弼（宋代）

节逢重九日，郡占五溪间。
止水痕依岸，行云影过山。
席上信笔六首
李弥逊（宋代）

春云无绪不禁风，小立中庭数落红。
到得杯行愁不饭，独红隐隐睡濛濛。
寄李益少监兼送张实游幽州
王建（唐代）

大雅废已久，人伦失其常。天若不生君，谁复为文纲。

迷者得道路，溺者遇舟航。国风人已变，山泽增辉光。

星辰有其位，岂合离帝傍。贤人既遐征，凤鸟安来翔。

少小慕高名，所念隔山冈。集卷新纸封，每读常焚香。

古来难自达，取鉴在贤良。未为知音故，徒恨名不彰。

谅无金石坚，性命岂能长。常恐一世中，不上君子堂。

伟哉清河子，少年志坚强。箧中有素文，千里求发扬。

自顾音韵乖，无因合宫商。幸君达精诚，为我求回章。
驻南安郡城得京师寄书奉答
俞明震（清代）

入城漠漠风吹雨，隐几纷纷鼠跳梁。真有性情皆骨肉，断无哀乐到侯王。

醒时觅梦知身老，静夜开门闻水香。微觉一峰青向我，百年心事久颓唐。
三台令 其六 洞庭杂兴
董元恺（清代）

宅有鸱彝少伯，巷传角里先生。山果赧颜可摘，湖鱼缩项旋烹。
秋夜宿皇山
马世奇（明代）

清夜宿层峦，情怀旷远天。平墟红叶落，梅里白云连。

泰伯墓临红，梁鸿宅在颠。鹅湖渔水近，崧岭斗牛悬。

秋晚迷飞霭，泉声出远川。鸣鸦集古树，归鸟依芦滩。

夜响闻天籁，萧萧动客船。
凌玄洞宴集
张守让（明代）

幽崖河朔会，共倒接䍦巾。岳拥薇垣近，林开画戟新。

烟萝尘外景，岩壑雨中春。幸此陪欣赏，山花笑向人。
赞三十六祖颂
释印肃（宋代）

精通无说说，本地亦无生。
无生花满地，本传无尽灯。
新制白氎巾赠昆崙山人二首 其二
郑善夫（明代）

万里黄河天汉通，昆崙遥带碧琳宫。青牛已度流沙去，述作虚传河上公。
寄司空曙
戴叔伦（唐代）

细雨柴门生远愁，向来诗句若为酬。林花落处频中酒，

海燕飞为独倚楼。北郭晚晴山更远，南塘春尽水争流。

可能相别还相忆，莫遣杨花笑白头。
题瑞鹤图
赵佶（宋代）

清晓觚棱拂彩霓，仙禽告瑞忽来仪。飘飘元是三山侣，两两还呈千岁姿。

似拟碧鸾栖宝阁，岂同赤雁集天池。徘徊嘹唳当丹阙，故使憧憧庶俗知。
示友
陆游（宋代）

道向虚中得，文从实处工。
凌空一鹗上，赴海百川东。
气骨真当勉，规模不必同。
人生易衰老，君等勿匆匆。
杨花
姚绶（明代）

淡淡东风又落晖，留春不住送春归。无人更上长亭饮，惟有杨花在客衣。
访云母山僧
护国（唐代）

森然古岩里，净行一番僧。松下滤寒水，佛前挑夜灯。

莲花国土异，贝叶梵书能。想到空王境，无心问爱憎。
雪九首 其二
傅察（宋代）

天公亦戏人，奇幻惊倏忽。朝来檐霤间，一一缀明月。
闾丘仲时清晨见过作此诗遗之
周孚（宋代）

子来始晨炊，饭麋语未尽。丰钟九秋鸣，历历有馀韵。

期年不见子，子学乃顿进。吾州士冀北，子实千里骏。

缅怀十载语，至此方尽信。滔滔大河流，可借九里润。

衰年旧学废，得安阙亲近。明窗两趺坐，日永失馀困。

世情贫更薄，吾货老亦钝。得与田苏游，从今复何恨。
读赤壁赋
方一夔（宋代）

万舸浮江互荡磨，一番蛟鳄战盘涡。中天日月悲分影，对局英雄付逝波。

形胜空传二赤壁，文章谁肯百东坡。荆州风景今何似，秋夜时闻窈窕歌。
步月池
赵善信（宋代）

灯火黄昏尽，无家不掩门。
为看桥上月，印破水中云。
树影纵横见，蛙声杂遝闻。
幽人思正苦，独坐更难论。